b'\n_START_ARTICLE_\nStolnica v Guastalli\n_START_SECTION_\nZgodovina\n_START_PARAGRAPH_\nLeta 1569 jo je za\xc4\x8del graditi grof Cesare I. Gonzaga po na\xc4\x8drtih Francesca Caprianija in je bila kon\xc4\x8dana leta 1575 po na\xc4\x8drtih arhitekta iz Mantove Pompea Pedemonteja. 18. februarja istega leta jo je posvetil Karel Boromejski, ki je prispel v Guastallo zaradi smrti Cesarjeve svakinje. Bila je preprosta z enostavno fasado z zvoniki, baro\xc4\x8dno je bila predelana leta 1716. Leta 1670 je arhitekt Antonio Vasconi za\xc4\x8del restavrirati in olep\xc5\xa1evati kapelo svetega Re\xc5\xa1njega telesa z okraski in freskami. Leta 1841 je notranjost cerkve restavriral Giuseppe Rizzardi Polini iz Parme, olep\xc5\xa1al je vence, tla in veliko okno na kupoli. Leta 1858 so bili obnovljeni zvonika in obok strehe. Leta 1889 je pro\xc4\x8delje obnovil arhitekt Pancrazio Soncini._NEWLINE_2. oktobra 2016 je bila s sve\xc4\x8dano slovesnostjo, ki jo je vodil \xc5\xa1kof Massimo Camisasca, ponovno odprta za bogoslu\xc5\xbeje po potresu leta 2012.\n_START_SECTION_\nFasada\n_START_PARAGRAPH_\nFasada, ki gleda na Mazzinijev trg (piazza Mazzini), je razdeljena na dve nadstropji z vencem. V spodnjem delu so med kipoma Petra in Pavla tri arkade, obdane s pilastri. V zgornjem delu sta ob straneh obokani okni, v sredini pa kiparska skupina, ki prikazuje Marijo na prestolu z otrokom med dvema svetnicama. Na vrhu, v timpanonu, je ura. Na straneh fasade sta dva zvonika, postavljena leta 1716.\n_START_SECTION_\nNotranjost\n_START_PARAGRAPH_\nV notranjosti je mnogo cerkvenih del zgodovinske in umetni\xc5\xa1ke vrednosti: Sveti Fran\xc4\x8di\xc5\xa1ek prejema stigme, Ludivico Cardi (konec 16. stoletja, olje na platnu); kip svetega Jo\xc5\xbeefa z otrokom Jezusom, Girolamo De Giovanni (barvan les, pozno 17. stoletje); Marija z otrokom, Gianbattista Crespi (olje na platnu, sredi 17. stoletja); kiparska skupina, imenovana Grob (barvan les, 17. stoletje); oltar Madone z gradu, kip je bil najverjetneje v starodavni utrdbi v 15. stoletju; Sveti Fran\xc4\x8di\xc5\xa1ek Ksaverij (olje na platnu, XVIII. stoletje); Madona na stebru (olje na platnu). Grbi dru\xc5\xbeine Gonzaga iz Guastale so \xc5\xa1e vedno vidni v koru.'